Voiton jälkeen Maldonadolla oli pitkään vaikeuksia sijoittua edes pisteille kilpailussa. Euroopan GP:ssä Maldonadolla oli jälleen mahdollisuus palkintopallille, kun hänen edellään ajaneen Hamiltonin renkaista loppui pito. Maldonado yritti ohitusta, jolloin kuljettajat törmäsivät toisiinsa. Hamilton keskeytti, mutta Maldonado pääsi maaliin asti sijoittuen kymmenenneksi. Hän sai kuitenkin kolarista 20 sekunnin aikasakon ja putosi pisteiltä. Singaporen GP:ssä Maldonado starttasi kilpailuun kakkosruudusta, mutta putosi lähdössä viidenneksi ja joutui lopulta keskeyttämään hydrauliikkaongelmaan. Japanin GP:ssä Maldonado onnistui ajamaan vihdoin pisteille ollen kilpailun kahdeksas. Abu Dhabin GP:ssä Maldonado lähti kolmannesta ruudusta ja sijoittui kilpailussa viidenneksi. Kaiken kaikkiaan hän keräsi 45 pistettä sijoittuen loppupisteissä 15:nneksi.